CELEX: 32020D0520
Language: ro
Date: 2019-11-18 00:00:00
Title: Decizia (UE) 2020/520 a Consiliului din 18 noiembrie 2019 privind semnarea, în numele Uniunii Europene și al statelor sale membre, a Protocolului la Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina, pentru a ține seama de aderarea Republicii Bulgaria, a Republicii Croația și a României la Uniunea Europeană

15.4.2020   
               
               
                  RO
               
               
                  Jurnalul Oficial al Uniunii Europene
               
               
                  L 117/1
               
            
         DECIZIA (UE) 2020/520 A CONSILIULUI
         din 18 noiembrie 2019
         privind semnarea, în numele Uniunii Europene și al statelor sale membre, a Protocolului la Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina, pentru a ține seama de aderarea Republicii Bulgaria, a Republicii Croația și a României la Uniunea Europeană
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 172, coroborat cu articolul 218 alineatul (5),
         având în vedere Actul de aderare a Bulgariei și a României și Actul de aderare a Croației, în special articolul 6 alineatul (2),
         având în vedere propunerea Comisiei Europene,
         întrucât:
         
                     (1)
                  
                  
                     Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina (1) (denumit în continuare „acordul”) a fost semnat la 1 decembrie 2005 și a intrat în vigoare la 1 decembrie 2013.
                  
               
                     (2)
                  
                  
                     Bulgaria și România au devenit state membre ale Uniunii la 1 ianuarie 2007, iar Croația a devenit stat membru al Uniunii la 1 iulie 2013.
                  
               
                     (3)
                  
                  
                     În conformitate cu articolul 6 alineatul (2) din Actul de aderare a Bulgariei și a României și cu articolul 6 alineatul (2) din Actul de aderare a Croației, aderarea la acord se aprobă prin intermediul unui protocol la acord. Dispozițiile respective prevăd o procedură simplificată, prin care Consiliul, hotărând în unanimitate în numele statelor membre, încheie un protocol cu Ucraina.
                  
               
                     (4)
                  
                  
                     La 23 octombrie 2006 și la 14 septembrie 2012, Consiliul a autorizat Comisia să înceapă negocierile cu țările terțe în cauză pentru a încheia protocoale la acordurile internaționale încheiate de Uniune și statele membre ale acesteia.
                  
               
                     (5)
                  
                  
                     Comisia a încheiat cu succes negocierile cu Ucraina referitoare la Protocolul la Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina, pentru a ține seama de aderarea Republicii Bulgare, a Republicii Croația și a României la Uniunea Europeană (denumit în continuare „protocolul”), prin schimb de note verbale.
                  
               
                     (6)
                  
                  
                     Protocolul ar trebui semnat în numele Uniunii Europene și al statelor sale membre, sub rezerva încheierii sale la o dată ulterioară,
                  
               ADOPTĂ PREZENTA DECIZIE:
         
            Articolul 1
            Se autorizează semnarea, în numele Uniunii și al statelor sale membre, a Protocolului la Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina, pentru a ține seama de aderarea Republicii Bulgaria, a Republicii Croația și a României la Uniunea Europeană, sub rezerva încheierii protocolului menționat (2).
         
         
            Articolul 2
            Președintele Consiliului este autorizat să desemneze persoana împuternicită sau persoanele împuternicite să semneze protocolul în numele Uniunii și al statelor sale membre.
         
         
            Articolul 3
            Prezenta decizie intră în vigoare la data adoptării.
         
         
            Adoptată la Bruxelles, 18 noiembrie 2019.
            
               
                  Pentru Consiliu
               
               
                  Președintele
               
               J. LEPPÄ
            
         
         
            (1)  JO L 125, 26.4.2014, p. 3.
         
            (2)  Textul protocolului va fi publicat împreună cu decizia de încheiere.